ANC-hoë wend hom tot hooggeregshofAndile Lungisa. Argieffoto: Raahil Sain/ANA Andile Lungisa, die ANC-raadslid en provinsiale hooggeplaaste, se aansoek om verlof tot appèl teen sy vonnis van twee jaar tronkstraf is Woensdag in die Port Elizabeth-streekhof van die hand gewys. Lungisa is in April skuldig bevind aan aanranding met die doel om ernstig te beseer en Woensdag tot twee jaar tronkstraf gevonnis. Luthando Ngqakayi, prokureur vir die verdediging, het aan verslaggewers gesê hy sal binne die volgende paar dae ŉ hofaansoek by die Port Elizabeth-hooggeregshof indien. Volgens hom sal Lungisa waarskynlik in die North End-gevangenis aangehou word tot dan. Maroela Media het vroeër berig landdros Morne Cannon het bevind Lungisa het met opset ŉ glasbeker oor die kop van Rano Kayser, die voormalige burgemeesterskomiteelid vir vervoer, stukkend geslaan tydens ŉ chaotiese Nelson Mandelabaai-raadsvergadering in Oktober 2016. Kayser het verskeie snywonde aan sy kop en nek opgedoen en foto’s het gewys hoe hy bloed oral oor hom gehad het. Die vergadering het in sulke erge geweld ontaard dat sommige raadslede berading moes ontvang. Bewyse wat aan die hof voorgehou is, sluit ŉ video in wat deur die DA-raadslid Renaldo Gouws geneem is wat wys hoe Lungisa die glasbeker oor Kayser se kop stukkend slaan voordat hy op die vlug slaan en hoe Kayser agteroor tuimel en op die vloer te lande kom. Cannon het Woensdag bevestig dit is ŉ strafregtelike saak en nie ŉ politieke saak nie. Cannon het ook in ag geneem dat Kayser ernstige beserings opgedoen het wat noodlottig en met katastrofale gevolge kon wees.